Prasa-hoof oor ‘sensitiewe saak’ geskorsZolani Matthews, Prasa se uitvoerende hoof. (Foto: Prasa) Die Passasierspooragentskap van Suid-Afrika (Prasa) het sy uitvoerende hoof geskors. Prasa se direksie het Donderdag vergader waartydens ’n “beweerde sensitiewe aangeleentheid van veiligheidskending en ander kontraktuele verpligtinge” rakende Zolani Matthews se dienskontrak oorweeg is. Die direksie het hierna besluit dat Matthews eerder voorlopig geskors moet word sodat die saak deeglik in sy afwesigheid ondersoek kan word. “Die direksie sal poog om die aangeleentheid spoedig af te handel in die beste belang van alle betrokke partye,” lui ’n verklaring van Prasa. “Die aanstelling van ’n waarnemende uitvoerende hoof sal bekendgemaak word en die direksie sal seker maak dat die daaglikse bedrywighede van die organisasie nie negatief geraak word nie.” Matthews is in Februarie vanjaar deur Fikile Mbalula, minister van vervoer, as uitvoerende hoof van Prasa aangestel. Net ’n maand later het Mbalula berigte gekap dat Matthews te oud vir die werk is. Daar is destyds berig Matthews kwalifiseer nie vir die aanstelling nie omdat hy 64 jaar oud is. Prasa se beleid bepaal dat werkers by die agentskap op 63 moet aftree. Mbalula het in reaksie gesê nadat die kabinet ŉ aanstelling goedkeur, moet die raad verseker ŉ behoorlike aanstellingsproses is gevolg. Dit sluit in die versekering dat aan Prasa se beleid voldoen is, die ondertekening van ŉ dienskontrak en prestasieooreenkoms en die verklaring van finansiële belange. Prasa het ook destyds teruggekap en gesê hy is onthuts deur berigte dat Matthews se aanstelling ŉ oortreding van Prasa se beleid is.